[{"text_idx": "#000003", "text": "Keeleminutid. Inglid ho\u0303ljuvad ka meresu\u0308gavustes"}, {"text_idx": "#000005", "text": "Kui tavaliselt seostame ingleid taevaga, siis tegelikult vo\u0303ime neid leida ka meresu\u0308gavustest. Ingelliku va\u0308limuse ja\u0308rgi on nime saanud terve perekond kalu \u2013 kuid nagu igavesele hea ja kurja vo\u0303itlusele omane, ei puudu su\u0308gavikest ka vanakuri, selgitasid \"Keeleminutites\" EKI vanemterminoloog Mari Vaus ja EKI koordineerija-terminoloog Kairi Janson."}, {"text_idx": "#000006", "text": "Kuldvo\u0308o\u0308t-, sebra- ja poolkuu-ingelkala on vaid mo\u0303ni na\u0308ide taevase nimega kalaliikidest. Oma va\u0308rvikireva va\u0308limusega on ingelkalad u\u0308hed silmapaistvamad mereelanikud, pakkudes peale Atlandi, India ja Vaikse ookeani silmailu nii mo\u0303negi inimese koduses akvaariumis. Taevaseid olendeid meenutavad nad aga hoopis oma kehakuju to\u0303ttu. Kui kallutame pead ja vaatame neid nii, et nende suu ja\u0308a\u0308b u\u0308lespoole, meenutavad nad suurte tiibadega ingleid, kellel on seljas kaunilt langev ru\u0308u\u0308."}, {"text_idx": "#000007", "text": "Kui mo\u0303ne ingelkala liiginimi on va\u0308ga la\u0308bipaistev \u2013 sinipea-ingelkalal ongi pa\u0308riselt sinine pea \u2013, siis on ka neid, mis tunduvad palju mu\u0308stilisemad. Na\u0308iteks unelm-ingelkala on teiste keelte eeskujul oma nime saanud va\u0308rvilisest unena\u0308omaailmast. Kalaperekonna teaduslikus nimetuses ei ole paraku inglitega midagi pistmist: perenimi Pomacanthus viitab hoopis nende eripa\u0308rasele lo\u0303pusekaanel asuvale ogakesele (kreeka keeles on poma 'kaas' ja \u03b1\u03ba\u03b1\u0301\u03bd\u03b8\u03b1 'okas')."}, {"text_idx": "#000008", "text": "Parasvo\u0308o\u0308tme- ja troopikaalade vetes tiirutab teisigi, veidi ohtlikumaid ingleid: ingelhaisid (perenimi Squatina). Nende kohtaja vo\u0303ib end aga pidada o\u0303nnelikuks, nii palju kui kokkupuutel haiga o\u0303nnest ra\u0308a\u0308kida saab. Esiteks on mitu ingelhaide liiki a\u0308a\u0308rmiselt haruldased ning teiseks on nad suuremate ja hirmua\u0308ratavamate haide ko\u0303rval pigem va\u0308he agressiivsed ja va\u0308ikesed, kuigi mo\u0303ni neist ei ja\u0308a\u0308 kasvult alla keskmisele korvpallima\u0308ngijale."}, {"text_idx": "#000009", "text": "Laia ja lapiku kehaga haid on inglite moodi oma suurte rinnauimede to\u0303ttu, mis meenutavad tiibu. Ja kuigi tavainimesele vo\u0303ivad ko\u0303ik ingelhaid va\u0308lja na\u0308ha u\u0308sna sarnased, on nende seaski va\u0308ga eriilmelisi ja eriskummalisi liike, na\u0308iteks saagselg-, nurgeline vo\u0303i keigar-ingelhai. Neist viimane meenutab oma seljal asuvate su\u0308mmeetriliste silmlaikudega kalli leopardimustrilise kasuka kandjat, kuigi edvistavaks moenarriks teda esmapilgul nimetada ei julgeks."}, {"text_idx": "#000010", "text": "Inglite ko\u0303rval seikleb meresu\u0308gavustes aga ka koletis, kelle nimigi seda otseso\u0303nu u\u0308tleb. Merikurat (perenimi Lophius) on hiiglasliku pea ja hea maskeeringuga kuni kahe meetri pikkune po\u0303hjakala, kelle suus paikneb tara meenutav teravate hammaste rida. Sageli on ta ta\u0308iesti liikumatu ja varitseb saaki merepo\u0303hjal lebades. Ninamikul asetseb tal o\u0303ngetaoline helendav kiir, mille puudutamisel vallandub haaramisrefleks \u2013 seeto\u0303ttu vo\u0303ib tema saagiks sattuda ka ootamatuid objekte, na\u0308iteks on merikurat alla neelanud vasest teekandiku."}, {"text_idx": "#000011", "text": "Ingli metafoor on kasutust leidnud muudeski valdkondades. Na\u0308iteks ingelinvestor on jo\u0303ukas kogemustega inimene, kes toetab alustavat va\u0308ikeettevo\u0303tet varajase investeeringu vo\u0303i oskusteabega. Niisiis, kui kalanimede puhul on inspiratsiooniks kalade inglisarnane va\u0308limus, siis iduettevo\u0303tluses saab a\u0308riingliks pigem tegude alusel."}, {"text_idx": "#000041", "text": "Rannarootsi muuseumi na\u0308itusel saab na\u0308ha nii Eesti kui ka va\u0308lismaa ka\u0308bisid"}, {"text_idx": "#000047", "text": "Arvustus. Panfilovi hu\u0308pnotiseeriv teena\u0308itaja alateadvusesse"}]